Skerpioen steek vrou op vliegtuig(Foto ter illustrasie) Arizona Bark Scorpion – Centruroides sculpturatus Foto: www.scorpionworlds.com ŉ Skerpioen het ŉ passasier Saterdag op haar hand gesteek net voordat die vliegtuig by Los Angeles in Amerika sou opstyg. “Vlug 567 was reeds op die aanloopbaan toe die vrou gesteek is,” het Cole Cosgrove, woordvoerder van Alaska Airlines, gesê. Die vliegtuig het weer teruggedraai, maar die vrou het mediese sorg van die hand gewys. Sy het egter nie weer op die vliegtuig teruggeklim nie. Die vlug het na die vertraging weer opgestyg op pad na Portland. Dit is nie duidelik waar die skerpioen vandaan gekom het nie, maar die vliegtuig het oorspronklik uit Mexiko opgestyg. Bemanningslede het die skerpioen doodgemaak en die vliegtuig deursoek vir nog onwelkome passasiers. Dit is nie duidelik watter tipe skerpioen die vrou gesteek en of dit giftig was nie. Ongeveer 250 000 mense word jaarliks in Mexiko deur skerpioene gesteek – meer mense as in enige ander land, maar daar is slegs ŉ paar sterftes. Daar is meer as 200 verskillende spesies skerpioene in Mexiko waarvan slegs agt werklik giftig is. Bron: The Telegraph, Oregon Live, Geo Mexico